
Tér a kapcsolatban, kapcsolat a térben – Az anyai attitűd hatása a téri képességek fejlődésére

A kognitív képességek fejlődésmenetének pontos megértéséhez elengedhetetlen a
szociális és emocionális tényezők figyelembevétele. A fenti összefüggésből kiindulva
kutatásunk során arra kerestük a választ, hogy az anya téri képessége, a túlvédő és korlátozó
anyai nevelési attitűd, valamint a közös játékhelyzetben mutatott anyai válaszkészség milyen
hatással van a gyermek téri képességének és térhasználatának fejlődésére. Az interakciók és az
otthonrajzok elemzését, valamint a résztvevők téri képességeinek felmérését, illetve
összevetését követően több érdekes eredményt kaptunk. Ezek értelmében elmondható, hogy az
anyai túlvédés és korlátozás alacsony mértéke növeli a gyermek téri problémamegoldó
helyzetben mutatott teljesítményét. A gyermekek otthoni térhasználatára - amely az otthon
különböző helyiségeiben megélt érzelmek szórtságára utal – pozitív hatással van a magas anyai
válaszkészség, valamint az alacsony szintű anyai túlvédés és korlátozás. Vizsgálatunkban az
anya téri képessége sem a gyermek téri képességére, sem az anyai attitűdre nem gyakorolt
jelentős hatást. Összességében eredményeink arra mutatnak rá, hogy az anya-gyermek
kapcsolati tényezők kiemelkedő szerepet töltenek be a téri képességek és a térhasználat
fejlődése szempontjából, ami az érzelmi és kognitív fejlődési tényezők szoros együttjárására
hívja fel a figyelmet.



